
1
Introduksjon


Arbeids- og lederpsykologi

Arbeid har en stor plass i menneskers liv. Siden begynnelsen av forrige århundre har atferdsvitere sett arbeidslivet som en sentral arena for menneskelig aktivitet. Arbeidende mennesker påvirker sine organisasjoner og arbeidsplasser, og blir i sin tur berørt av de samme institusjonene – på godt og vondt. Gjennom arbeidet realiserer og utvikler en seg som person, treffer venner og finner i mange tilfeller frem til en mening med tilværelsen. På den annen side har arbeidsplassen også negative sider. Mobbing, stress og fysiske plager kan ofte føres tilbake til erfaringer på jobb. Det er altså gode grunner til å studere dette temaet grundig.

Det finnes ulike overskrifter på dette fagområdet. Noen av de vanligste er arbeidspsykologi, organisasjonspsykologi og organisasjonsatferd. Det er ingen enighet om hva som er den korrekte betegnelsen, og heller ikke hvilke temaer som hører inn under faget. Dette betyr at både lærebøker og undervisning varierer en del med hensyn til både tittel og innhold. Slike ulikheter reflekterer som regel forfatternes bakgrunn og overbevisning, både når det gjelder teori og praksis. Variasjonene viser seg imidlertid i de fleste tilfeller å være små og gjelder sjelden fundamentale ulikheter. I årenes løp har det nemlig etablert seg en konvensjon, om enn vid, for hva som omfattes av arbeidspsykologi og lignende begreper.

Arbeids- og lederpsykologi som fagområde har betydning for flere sider ved virksomheters drift, enten disse er private eller offentlige, kommersielle eller ideelle. Blant de tidligste problemene atferdsvitere ble konfrontert med, var produktivitet og tilpasning mellom individ og arbeidsoppgaver. Det ble da klart at psykologiske og sosiale forhold på arbeidsplassen hadde betydning for produktivitet. Motivasjonsnivå, innsikt og gruppenormer er eksempler på slike tidlige temaer. En ble også tidlig klar over, ikke minst som følge av de to verdenskrigene, at det lønnet seg å legge arbeid ned i utvelgelse og opplæring av de ansatte, for å skape en best mulig tilpasning mellom mennesker, arbeidsoppgaver og produksjonsmateriell. Alle egnet seg for eksempel ikke for å bli jagerflypiloter. I de siste årene har arbeids- og lederpsykologiens bruksområder blitt sterkt utvidet med en rekke nye oppgaver. Organisasjons- og lederutvikling, beslutningstaking, konflikthåndtering, kompetanseforvaltning, ergonomi og kartlegging av organisasjoner og arbeidsforhold er bare noen eksempler på slike arbeidsoppgaver. Med utgangspunkt i det omfangsrike arbeidsområdet er det forståelig at arbeidspsykologi er en egen spesialitet hos norske psykologer. Også mange sosiologer velger arbeidslivet som spesialområde, på samme måten som økonomer, jurister og ingeniører.

Nå er det selvsagt slik at mennesker i arbeid bringer med seg hele personen sin, ikke bare en del av hjernen, et par ben og hender. Henry Ford var i sin tid frustrert over nettopp dette: «Jeg leier to hender for å få gjort en jobb, men må akseptere hele personen.» Arbeidspsykologien må derfor inkludere den enkeltes historie og liv også utenfor arbeidet, og det kan være vanskelig å peke på hvor det ene slutter og det andre starter. Derfor kan man hevde at det først og fremst er problemstillingene i forskning og praksis som kjennetegner faget. For å belyse disse anvender man naturligvis psykologisk, men også sosiologisk, økonomisk, medisinsk og antropologisk teori – for å nevne de viktigste.



Arbeidets betydning for den enkelte

De fleste av oss må arbeide for å finansiere tilværelsen. I utgangspunktet er dette en god nok forklaring på hvorfor mennesker arbeider. På den annen side hevder de aller fleste at de ville beholde jobben dersom de skulle bli økonomisk uavhengige (Csikszentmihalyi, 1997). En mengde studier, så vel som daglige observasjoner, viser i tillegg at å miste arbeidet gjerne medfører psykiske belastninger som ikke bare kan tilbakeføres til dårligere økonomi. Det er altså ikke bare pengene som trekker oss til arbeid.

Vårt forhold til arbeid synes likevel motsetningsfylt. Csikszentmihalyi (1997) fant, som nevnt ovenfor, at de aller fleste ønsker å beholde jobben selv om de ikke trenger den av økonomiske hensyn. Men den samme studien avslørte også at enda flere gjerne skulle slippe å gjøre det de holdt på med akkurat da de ble kontaktet på jobb. For å sette det hele på spissen: Mange av oss vil gjerne ha en jobb, men helst ikke gjøre den. Vi har altså et flertydig forhold til arbeid: Det å ha en jobb gir tilgang på vesentlige goder, mens selve arbeidsoppgavene kan oppleves ulystbetont.

Denne dobbeltheten finner vi igjen i arbeidets historiske røtter. De tidligste uttrykkene for folks holdninger til arbeid er stort sett negative. I Bibelen kan en lese at Adam ble tvunget til å arbeide for føden som straff for sin synd (mens Evas straff var å føde i smerte). Videre er det bibelskhebraiske ordet for arbeid det samme som for slaveri. Temaet forfølges også av antikkens Hesiod, som hevdet at gudene var misfornøyd med menneskene og derfor gjemte maten i jorden. Slik tvang de menneskene til å arbeide for føden. Opp gjennom historiens løp finner en fra ulike hold spor av de samme holdningene. Aristoteles mente bestemt at arbeid var slavers oppgave. De europeiske språkene er også farget av en slik oppfatning: Det irske job brukes også for ekskrement, og det franske travaill har sin rot i et latinsk ord for et bestemt torturinstrument. Videre betydde det tyske ordet arbeiten (som vi har lånt inn i det norske språket) opprinnelig smerte og vanskeligheter.

Men hva med arbeidets andre og lysere sider – hva består disse i, og hvor finner vi dem? En kime til holdningsendring finner vi hos de tidlige benediktinermunkene. Et kjennetegn ved denne ordenen, og nedfelt i deres regler som fremdeles er i bruk (den stammer fra 529 e.Kr.), er synet på arbeid som en spirituell aktivitet: Arbeid ble oppfattet som bønn i handling («ora et labora», det vil si bønn og arbeid, var temaet som forbindes med denne filosofien). Denne tilnærmingen til arbeid innebærer et søkelys på flid og omtanke, fordi Gud – som er arbeidets egentlige adresse – selvsagt fortjener det aller beste. Oppfatningen av arbeid som bare en belastning hang imidlertid lenge igjen. Til tross for den gunstige innflytelsen som benediktinermunkene hadde på sine omgivelser hadde de lav status innenfor den katolske kirken, nettopp på grunn av sitt fokus på arbeid.

Likevel ga den samme kirken arbeid en svært attraktiv dimensjon, om enn utilsiktet. Dette henger sammen med at å skrifte ble obligatorisk for menigheten tidlig på 1200-tallet. Prestene hadde da behov for veiledning, og det ble utviklet yrkesspesifikke manualer for moralske problemstillinger; hvert yrke innebar særegne farer for synd som presten burde være på vakt overfor i skrifteprosessen. I sin tur medførte dette at folk oppfattet en sammenheng mellom arbeid, moral, religion og yrkesbestemt identitet. Dermed var veien kort til forståelsen av arbeid som arena for personlig utvikling og sosialt ståsted, noe som selvsagt ble understøttet av utviklingen av laug og lignende institusjoner i middelalderen og renessansen.

Renessansemenneskets interesse og muligheter for konsum (ca. 1400– 1700) utviklet de europeiske markedene i stor fart. Dette skjedde sammen med en generell psykologisk fristilling fra kirken og en mer materialistisk grunnholdning blant folk flest. I neste omgang medførte dette både forbedring i status og økonomi for dem som leverte varer og tjenester. Slike utviklingstrekk medførte enda en gunstig innflytelse på oppfatninger om arbeid: Gjennom arbeid ble de ettertraktede konsumartiklene produsert. Mange som i dag regnes som store renessansekunstnere var den gangen oppfattet som håndverkere.

Reformasjonen befestet arbeidets posisjon som noe konstruktivt. Både Luther og Calvin oppfattet arbeid som en plikt overfor Gud, og førte dermed videre renessansehumanistenes prioritering av tilværelsen her og nå. Men også St. Benedikt forsto arbeid som en måte å tjene og be til Gud på. Calvin gikk enda lenger. Han mente at frelsen var forutbestemt, og at Guds utvalgte lot seg identifisere gjennom blant annet materiell suksess. Dette medførte svært flittige troende som higet etter suksess, fordi dette var bevis for fremtidig lykke i det hinsidige. I kombinasjon med sparsommelighet var en slik motivasjon kilde til opphopning av kapital i det protestantiske Europa, et tema som ellers ble analysert grundig av sosiologen Max Weber. Den protestantiske arbeidsmoralen har gjennomsyret de nordeuropeiske nasjonene og har inspirert til en rekke studier av den såkalte protestantiske arbeidsetikken (nøysomhet og hardt arbeid). Enkelte skjelner for øvrig mellom protestantisk arbeidsetikk og andre gunstige holdninger, som identifisering med arbeidet og jobbengasjement (Kanungo, 1982).

Den doble holdningen til arbeid blant folk flest har altså dype historiske røtter. Samtidig er det lett å peke på mer åpenbare forklaringer. Det å ha et arbeid gir identitet og sosial status. På den måten gir arbeidet den enkelte del i det samfunnsmessige fellesskapet, noe som er viktig i psykologisk forstand. I tillegg åpner det for deltakelse på en rekke ellers lukkede sosiale arenaer. Arbeid gir også tilgang til kollegaer som ofte utgjør en del av vennekretsen, og det gir oss tilmed et sted å være. En hører ikke så sjelden for eksempel utsagn som: «Det er herlig å være på kontoret; hjemme er det så mye mas og spetakkel.» Det har også vært pekt på at arbeidstilhørighet strukturerer livet gjennom rutiner, timeplaner, tidsfrister og så videre. Arbeid gir på en måte også fritid, fordi «fri tid» blir et verdifullt gode i den grad man ellers er opptatt med jobb og andre forpliktelser. Dette er antakelig noe av forklaringen på den paradoksale opplevelsen av å få gjort mest når det er som travlest: Det er lettere å disiplinere seg i det en oppfatter som en begrenset ressurs. Det er også gjennom arbeidet voksne mennesker først og fremst realiserer og utvikler seg. Det vi forstår som arbeid (mer om dette senere) stiller krav på en annen måte enn ellers like aktiviteter ville gjøre. En tennisamatør spiller for spillets skyld, men en profesjonell utøver er i tillegg avhengig av å levere resultater.

Som vist tidligere er det likevel ingen selvfølge at arbeidet leverer som forventet, i hvert fall når det gjelder de positive sidene. Majoriteten av de spurte ville heller gjøre noe annet enn det de holdt på med (de ble kontaktet mens de var opptatt med arbeidsoppgaver). Det er også flere indikasjoner på at mange ansatte i det store er lite motiverte og tilfredse med arbeidet sitt. I rike nasjoner som Norge og Sverige, for eksempel, opplever man at arbeidstakere generelt planlegger en tidlig pensjonsalder (som i Norge allerede er nede på ca. 58 år i gjennomsnitt) og et høyt sykefravær. I en reportasje kunne man for en tid tilbake lese at hver femte amerikanske ansatte daglig går på jobb i den hensikt å gjøre så lite som mulig. I de senere årene har fenomenet quiet quitting fått mye oppmerksomhet (Ng & Stanton, 2023). Dette handler om at ansatte begrenser innsatsen sin til det aller nødvendigste for ikke å miste jobben. De er til stede, men yter minimalt, og kan utgjøre så mye som seksti prosent av arbeidsstyrken.

Det er antakeligvis ikke noe entydig svar på hvorfor det er slik. Det er mye slit, og man utsettes for mange typer belastninger på arbeidsplassen. Likevel kan ikke dette være hele svaret. Det er nok av eksempler på aktiviteter som mennesker utsetter seg for frivillig, i fritiden, og som innebærer langt større anstrengelser og belastninger. Fjellklatring, havseiling, maratonløp og jakt er bare noen eksempler på slike aktiviteter. Mye av forklaringen ligger i nettopp disse eksemplene: Noen aktiviteter er motiverende i seg selv, og frivillighet er en del av dette. Jeg kommer tilbake til dette i kapittelet om motivasjon. Problemet med arbeid kan da tilbakeføres til at aktivitetene ikke «tenner»: De oppfattes som kjedelige, repetitive, ikke utviklende, meningsløse, uten tilbakemelding, ofte overvåket av «sjefen» og preget av nødvendighet. Samtidig kan de færreste velge bort jobben på grunn av økonomiske forpliktelser, og det hele kan oppleves som en tvangstrøye.

Nyere ledelsestenkning har tatt hensyn til slike jobbrelaterte ulemper. Nøkkelord her er myndiggjøring, individualisering og resultatbelønning. Videre har mange virksomheter tatt steget inn i de ansattes private sfære i håp om å knytte til seg deres frivillige innsatsvilje og forpliktelse. Det etableres team, man finansierer fritidsaktiviteter, ansatte kan parkere barna og skittentøyet i resepsjonen om morgenen for så å hente begge deler om ettermiddagen – ferdig behandlet etter alle kunstens regler (jeg har til min store sorg aldri fått dette tilbudet der jeg har arbeidet, men det finnes slike arbeidsgivere). Arbeidsplasser tilbyr også materielle goder som aviser, bil, bolig, telefon og selvsagt pensjon, sammen med åndelige størrelser som etikk, verdier og en mening med livet. Det er blitt klart at arbeidsplassen for mange også fyller noe som ligner religiøse behov.

Uansett hva man måtte mene om denne utviklingen, er det mulig å tilby og organisere en meningsfylt arbeidsdag. Man ser selvsagt slik praksis først og fremst der det er behov for arbeidskraft og hvor ressursene er tilgjengelige. Den største innvendingen har likevel først og fremst å gjøre med arbeidets invadering i privatlivet. Likeledes legges det i disse tilfellene opp til en psykologisk kontrakt med de ansatte, som vektlegger trygghet og ivaretakelse. Problemet med dette er at mens de ansatte innfrir gjennom å knytte seg emosjonelt til organisasjonen, så har det i praksis vist seg at bedriftene ofte definerer seg som fri fra dette når vanskene har meldt seg. Eksempler finner vi i bedrifter som er snare til å nedbemanne når problemer melder seg.



Utvikling

Vår forståelse av leder- og organisasjonspsykologi er en logisk konsekvens av en utvikling som kan spores langt tilbake i vår historie. Kunnskapssosiologi peker på at kunnskap og forståelse utvikles i en samfunnsmessig sammenheng, og slik er det også med fagområdet som ligger til grunn for denne boken. I det følgende blir noen av milepælene i denne historien belyst for å sette fagfeltets tema inn i sin rette sammenheng.

En måte å fremstille den historiske utviklingen på, og som gir mening til vårt fagområde, er å fremstille arbeidslivet i sammenheng med en utvikling fra landbrukssamfunnet gjennom det industrielle til det post-industrielle samfunnet (se figur 1.1).

Figur 1.1 Fagets historiske utvikling (Bowditch et al., 2007, s. 6).


Ledelse og organisering er så gammelt som mennesket selv. Hulemalerier fra steinalderen viser at jakt og religiøse aktiviteter var ledet og organisert. Oldtidens kulturer har også etterlatt seg imponerende bevis for kunnskaper om høyt utviklede prosedyrer for organisasjon og ledelse. Noen eksempler er den kinesiske muren, de egyptiske pyramidene og de greske bystatene. Imidlertid ble ikke slike kunnskaper systematisert i særlig grad, blant annet fordi autoritet var gitt ved statiske strukturer og fordi organisasjon og ledelse ble oppfattet som noe mindreverdig, på linje med handel. De herskende klassene i det gamle Romerriket ble for eksempel først og fremst opplært i språk og retorikk, heller enn administrasjon og ledelse.

Etter hvert ble tradisjonsbasert autoritet avløst av et rasjonelt-legalt system, det vil si at ledelse ikke lenger hadde sin legitimitet i tradisjoner, men i et sett lover og i en hierarkisk organisering, altså en strukturert rollefordeling basert på lover og regler. Utover 1700-tallet ble denne utviklingen kombinert med en forståelse av produksjonsgevinsten av spesialisering og arbeidsdeling. Dermed var grunnlaget for industrialisering og kapitalisme lagt, sammen med det moderne arbeidslivet.

Den klassiske skolen var et produkt av denne utviklingen, og tilhører tiden mellom 1880 og 1930. Industrialiseringen skjøt fart, og det utviklet seg parallelt med dette et behov for effektiv ledelse sammen med et rasjonalistisk menneskesyn: Mennesker ble oppfattet som rasjonelle og nyttemaksimerende, og måtte ledes og organiseres deretter. Arbeidsdeling (Fayol, 1949), spesialisering, standardisering, tids- og bevegelsesstudier (Taylor, 1911), sammen med hierarkiske og byråkratiske organisasjonsstrukturer, oppsummerer mye av de løsningene som ble utviklet – og som fremdeles preger store deler av arbeidslivet.

Allerede i 1920-årene møtte denne tenkemåten sin utfordrer i det som senere er kalt den neoklassiske skolen. Kritikerne var særlig opptatt av at mennesker er mer enn avanserte maskiner, også når de er i arbeid. Det ble hevdet at dette enkle faktum gjorde det umulig å iverksette eksisterende prinsipper for organisasjon og ledelse, men også at slik praksis var i strid med aksepterte humanistiske prinsipper. Slike innvendinger ble fulgt opp med å introdusere relevante kunnskaper fra atferdsvitenskapene, nedfelt i begreper som behov, tilhørighet og persepsjon. Det var først og fremst forskningen rundt de kjente Hawthorne-eksperimentene (omtalt senere i boken) som frembrakte denne kritikken gjennom forskere fra human relations-skolen. Fra dette perspektivet utviklet det seg også en interesse for det arbeidende individet, og arbeidet i seg selv. Dette var i stor grad tenkere som var påvirket av humanistisk tankegods, og retningen er derfor kjent som humanistisk arbeidspsykologi (på engelsk gjerne the behavioral school). Disse var særlig opptatt av at mennesker er orientert mot personlig vekst og mestring av omgivelsene. Også dette er tanker som er innlemmet i dagens arbeidspsykologi, ikke minst i analyser av kunnskapsintensive deler av arbeidslivet.

Dagens tenkning rundt leder- og organisasjonspsykologi bygger på de to foregående hovedretningene, men er samtidig blitt mer sammensatt. Begrepsutvikling, empirisk forskning og analyse står i sentrum sammen med et fokus på organisasjonen som et åpent system. Tanken her er at organisasjoner er systemer som består av ulike elementer som er gjensidig avhengige, og hvor totaliteten står i et kontinuerlig samspill med omgivelsene. På denne bakgrunnen er det naturlig at fagfeltet fremstår som sammensatt og interdisiplinært. Fag som økonomi, sosiologi og sosialantropologi har vist seg særdeles nyttig som tillegg til psykologi, for å forstå organisasjoner i en så kompleks sammenheng.

En annen tendens, som mange etter hvert påpeker, er forbundet med overgangen fra et industrielt til et postindustrielt samfunn. Verdiskaping blir stadig mer kunnskaps- heller enn råstoffbasert, arbeidskraften domineres av kunnskaps- heller enn industriarbeidere, og børsene preges av tjenesteytende og kunnskapsintensive virksomheter i stadig sterkere grad. I Norge regner en nå (2024) for eksempel at tradisjonelle industriarbeidsplasser utgjør ca. femten prosent av arbeidsplassene. Som følge av slike endringer opplever en nå at virksomheter desentraliseres og organiseres «flatere», i tillegg til at ledere må orientere seg mot konsulterende og støttende former for lederstil. Kompetanse- og elitebaserte kommando-/ kontrollformer for ledelse viser seg i mange tilfeller å skape flere problemer enn de løser, noe som i sin tur får konsekvenser for rekruttering og utvikling av ledere.

I tillegg kommer at omgivelsene utvikles i rasende fart. Globalisering, nye generasjoner arbeidstakere med egne verdier og preferanser, sterkere konkurranse, mer krevende kunder og teknologiske endringer skaper kontinuerlig behov for nye perspektiver og løsninger (Colbjørnsen & Haukedal, 2001; Frønes & Brusdal, 2000). Stadig større individualisering på arbeidsplassen er en slik tendens, med «skreddersøm» av insentiver og selvstendiggjøring av den enkelte som konkrete eksempler (Grønhaug, 1996).



Psykologi i arbeidslivet

Psykologi, sammen med andre atferdsfag, har vist seg å være et svært nyttig korrektiv til økonomisk teori i analysen av organisasjoner, virksomheter og arbeidslivet generelt. Atferdsfagene har særlig bidratt med en forståelse av prosessene i organisasjoner – altså hvordan økonomiske resultater nås og hvilken rolle mennesker spiller som aktører i denne sammenhengen (Grønhaug, 1996). Psykologi har for øvrig også spilt en rolle i utviklingen av økonomisk teori gjennom en analyse av sammenhengen mellom begrensninger i menneskelig beslutningsatferd og kapasitet til å bearbeide informasjon (Kahneman, 2011; March & Simon, 1958).

Hva er så «psykologi»? Begrepet er sammensatt av ordene psyche og  logos, og betyr noe slikt som «læren om sjelen». Dette er ikke særlig oppklarende, og et blikk på utviklingen av fagområdet er mer givende i så måte. Det har vært hevdet at psykologifaget startet som filosofiens «tjenestepike». Grunnen til dette er at historikere gjerne viser til at psykologi som vitenskap startet som forsøk på å teste realiteten av de engelske empirikernes (som John Locke og David Hume) teorier om hvordan menneskelig erkjennelse oppstår (Wundt, 1897). Det ble hevdet at mennesket kommer til verden som en ubeskrevet tavle, tabula rasa, for så gradvis å bygge opp kunnskap gjennom å kombinere data som tilegnes gjennom sanseapparatet. Denne sammenhengen mellom mentale forhold, persepsjon, informasjonsbearbeiding og atferd er kjernen i mye av det som omfattes av disiplinen «psykologi».

Den unge vitenskapen fant sitt neste utviklingstrinn i det som etter hvert er blitt kjent som «behaviorisme», eller atferdspsykologi. Dette var et perspektiv på psykologi som på mange måter tok et oppgjør med retningen som til da hadde preget psykologien, mentalisme – det vil si søkelys på den enkeltes mentale innhold og prosesser gjennom introspeksjon. Det største problemet med mentalismen var mangelen på objektivt tilgjengelige data, som er et av de mest grunnleggende kravene til vitenskapelighet i tradisjonell forstand. Det er selvsagt umulig å observere hva som foregår i en annens mentale univers. Da er det mer korrekt, hevdet atferdspsykologene, å konsentrere seg om atferd som jo er observerbar for alle (Watson, 1924). Atferdspsykologene brakte psykologi inn i den vitenskapelige varmestuen og tjente til utviklingen av en forskningsbasert praksis innenfor behandlingspsykologi, men etter hvert også i arbeidslivet. Imidlertid viste dette teoretiske perspektivet seg å bli for snevert til å forstå og analysere menneskers atferd i alle varianter og i alle sammenhenger. Det viste seg også å være umulig å opprettholde idealet om at all forskning skulle være rettet inn mot observerbar atferd. Vitenskapelige referanserammer har imidlertid utviklet seg, og andre vitenskaper som lingvistikk og informasjonsvitenskap konstruerte modeller som muliggjør studier av ikke-observerbare forhold (Hearnshaw, 1987).

Da er vi fremme ved den kognitive revolusjonen som skjedde innenfor psykologi, og som ble særlig merkbar fra rundt 1970. Fokus ble flyttet fra observerbar atferd i form av stimulus–responskjeder til menneskers persepsjon, informasjonsbearbeiding, forestillinger om virkeligheten, problemløsing og beslutningsatferd. Avanserte forskningsmetoder og statistiske teknikker har gjort det mulig å studere vanskelig tilgjengelige fenomener som hvordan tanker, vilje, intelligens og språk oppstår og utvikler seg. Dette har i sin tur hatt stor betydning for hvilke temaer leder- og organisasjonspsykologi tar for seg, og hvordan. Studiet av lederes oppfatning og formulering av strategier er et godt eksempel på dette og på den fruktbare gjensidigheten som kan være mellom psykologi og økonomi.

Det kan virke som om psykologi er kommet tilbake til sitt utgangspunkt; studiet av det enkelte menneskets mentale verden. Slik er det imidlertid ikke. For det første er problemstillingene av en helt annen karakter. Dernest er man nå mest opptatt av kognitive egenskapers betydning for samspillet med omgivelsene. Forskningens oppmerksomhet er altså ikke begrenset til den enkeltes indre verden. I tillegg kommer den formidable utviklingen av forskningsmetoder og -instrumenter som har bidratt til å sikre samsvar med vitenskapelige krav.



Positiv psykologi

Psykologi har, særlig som praksisfag, vært dominert av konsentrasjon på negative, patologiske sider ved menneskers atferd. En gruppe psykologer tok et oppgjør med denne vinklingen og etablerte det de kalte «positiv psykologi» som et alternativ. To av de mest sentrale personene innenfor denne retningen formulerte det prinsipielle grunnlaget for positiv psykologi i følgende tre nivåer (Seligmann & Csikszentmihalyi, 2000):


	Attraktive subjektive opplevelser: velvære, tilfredshet (med det som har vært); håp og optimisme (for fremtiden); og flyt (flow) og lykke (over nuet).


	Positive individuelle trekk: evnen til å føle kjærlighet og entusiasme, mot, interpersonlige ferdigheter, estetisk sans, utholdenhet, tilgivelse, originalitet, fornemmelse for fremtiden, spiritualitet, talent og visdom.


	Sosiale ferdigheter: ansvarlighet, omsorg, altruisme, dannelse, moderasjon, toleranse og arbeidsetikk.




Disse punktene (egen oversettelse) kan virke abstrakte og urealiserbare, men er konkretisert i ulike begreper som har vist seg å være nyttige også i arbeidslivssammenheng. Blant de mest brukte finner en emosjonell intelligens (EQ) og subjektiv mestringsevne (self-efficacy). Begge disse begrepene er behandlet grundigere i senere kapitler, men de er relatert til modenhet, mestring og velvære, altså det som er grunnlaget for den enkelte ansattes evne og lyst til å bidra konstruktivt i sitt arbeid.

Positiv psykologi er i utvikling og vil helt sikkert gjøre seg enda mer gjeldende innenfor leder- og arbeidspsykologi. Dette vil være merkbart i hvordan man forstår organisasjoner og deres prosesser, og i utforming av nye strategier for tiltak. Et godt eksempel er interessen for hvordan ansatte oppfatter lønnen sin innenfor totaliteten av arbeid og fritid. Et slikt syn setter lønn inn i en mer sammensatt og kompleks sammenheng enn den tradisjonelle vinklingen på lønn som kompensasjon for arbeidsinnsats (Thierry, 1992). En annen implikasjon av positiv psykologi er at individer er ulike med hensyn til egenskapene som er skissert ovenfor. Derfor må en forvente at de vil reagere forskjellig på utfordringer som krever slike egenskaper. Dette kan forklare at noen arbeidstakere reagerer positivt på organisasjonsendringer som gir meransvar, mens andre ikke gjør det.



Arbeidslivets utfordringer

I løpet av de siste tiårene har arbeidslivet gjennomgått store endringer, ikke minst i de utviklede nasjonene som Norge. Selv om disse er historisk sett nær i tid og derfor vanskelige å analysere presist, er det noen temaer som utkrystalliserer seg fordi konsekvensene er omfattende og tydelige for folk flest. Noen av de mest sentrale diskuteres grundigere nedenfor.


Diversifisering

Globalisering har medført store fordeler for Norge, men også noen ulemper. Nå ser vi imidlertid at globalisering avtar til fordel for mindre områder når det gjelder handel og utveksling. Stadig mer produksjon flyttes også hjem fra andre land. Innvandringen har økt de siste par årene, i hovedsak som følge av Russlands invasjon i Ukraina, og Norge er blitt mer multikulturelt. Dette har blant annet styrket lederes behov for å kunne håndtere ansatte og nettverk fra andre kulturer enn den norske.

I 1999 viste en omfattende undersøkelse at flerkulturelle forhold ble oppfattet som utfordrende av mange norske ledere, samtidig som de var lite interessert i å tilegne seg relevante ferdigheter for å møte dem (Colbjørnsen & Haukedal, 1999). Mye tyder på at det har vært en holdningsendring siden den gang, men fremdeles innebærer flerkulturelle forhold utfordringer for ledere. Ansatte fra andre kulturer kan ha andre holdninger til arbeid, kjønnsforskjeller, lønnsforhold og jobbsikkerhet, for å nevne noe. Slike ting har vist seg i eksempler som at mannlige medarbeidere er ubekvem med kvinnelig sjef, uenighet om bekledning og at norske tradisjoner oppleves sære og problematiske. Diskusjonen om kvinnelige politikonstablers uniformering er for eksempel fortsatt et konflikttema i 2024.



Informasjonsteknologi

Informasjonsteknologi har endret store deler av arbeidslivet. Storparten av norske arbeidsplasser er på en eller annen måte direkte påvirket av slik teknologi. Dette gjelder produksjon av varer og tjenester, men også administrasjon og infrastruktur generelt. Mye håndverk er for eksempel for lengst overtatt av roboter, som ved produksjon av biler og møbler. Selv bedrifter som tradisjonelt er kjent for håndverksarbeid av høy klasse benytter seg av slik teknologi, både for å holde kostnadene nede og for å utvikle kvaliteten på produktene og tilhørende tjenester. På denne måten er kapitalsterke bedrifter i stand til å konkurrere med en kombinasjon av kostnadslederskap og differensiering, noe som har vist seg å være den aller beste strategiske posisjonen.

Når det gjelder administrasjon og infrastruktur, er tekst- og dokumentbehandling velkjente teknologier som har revolusjonert kontorarbeid for alltid. Tjenester som nettbasert booking og kredittvurdering på stedet har gjort hverdagen enklere og tjenestene billigere for folk flest. Så sent som i 1970-årene kunne det ta uker å få godkjent en såkalt «avbetalingskontrakt», mens man i dag kan hente ut en ny bil i løpet av noen timer betalt med kredittkort. Slike løsninger er blitt en selvfølge, og vi blir forundret når de ikke er tilgjengelige. I våre dager er vi mest opptatt av kunstig intelligens og hva dette medfører av endringer i jobbsammenheng. Mens informasjonsteknologi har gitt produksjonsarbeid, service og håndverk store fordeler, er tiden nå kommet til avansert kunnskaps- og kreativt arbeid. Kunstig intelligens hjelper oss å skrive og redigere tekst, skape bilder og film, diagnostisere sykdom, analysere kontrakter og mye mer.

Den teknologiske utviklingen har påvirket arbeidslivet på mange måter. En av de viktigste er at arbeidsstyrken i rike, industrialiserte land som Norge i stor grad består av kunnskapsarbeidere. Dette er en konsekvens av endringene i jobbinnhold og kompetansebehov, som følger av intensivert bruk av avansert informasjonsteknologi. En ekspeditør i de store hvitevarebutikkene for eksempel, må i dag beherske salg, produktkunnskap (som i seg selv blir stadig mer omfattende), lagerstyring, finansieringsrådgiving, forhandling og kredittformidling. Denne typen medarbeidere arbeider selvstendig; det er derfor de er kostnadseffektive for arbeidsgiver. Dessuten er de vant til, og foretrekker vanligvis, å arbeide uten å bli detaljstyrt. En konsekvens er at organisasjonene kan operere «flatere» enn tradisjonelt, samtidig som lederne må arbeide mer konsulterende enn gjennom kontroll og overvåking. Nedbygging av hierarkier og utvikling av lederrollen utgjør to viktige og vanskelige utfordringer virksomheter står overfor i dag (da har jeg holdt økonomiske forhold som renter, valutakurser, skatter og markedskonkurranse utenfor).




Virker det?

Leder- og arbeidspsykologi, organisasjonspsykologi og organisasjonsatferd er som nevnt ulike begreper som benyttes for stort sett identiske problemområder. Siden Hawthorne-studiene i 1920-årene har psykososiale arbeidsforhold vært akseptert som en bestemmende faktor i enhver arbeidslivssammenheng. Allerede den gang ble det imidlertid pekt på at forskerne forutsatte en sammenheng mellom tilfredshet med arbeidsforhold og produktivitet, og at den virkelige årsakssammenhengen kunne involvere andre faktorer i tillegg. Denne konkrete problemstillingen blir tatt opp i et senere kapittel, men det viser seg generelt at satsing på menneskene i organisasjonen gir gevinster i økonomisk så vel som i praktisk forstand.

Pfeffer (1998) gjennomførte en analyse av menneskebasert ledelsespraksis i virksomheter, og konkluderte med følgende syv virksomme elementer:


	Trygge ansettelsesforhold


	Selektiv ansettelse av nytt personell


	Selvstyrte grupper og desentralisering som bærende prinsipp i organisasjonsutforming


	Relativt høy resultatavhengig kompensasjon


	Intensiv opplæring


	Minimalt med statusforskjeller og barrierer, inkludert bekledning, språk, kontorfordeling og lønnsforskjeller nivåene imellom


	Utstrakt deling av informasjon med hensyn til ytelse og finansielle forhold i hele organisasjonen




Alle disse punktene har sin begrunnelse i empiriske studier og erfaring med bedrifters praksis kombinert med lønnsomhet. Men samtidig harmonerer de med grundig dokumentert psykologisk teori om motivasjon og ytelse. Punkt 1 og 6 styrker for eksempel forpliktelse og lojalitet til virksomheten. Punkt 2 er i tråd med kunnskap om menneskelige forskjeller; vi er ikke alle like og passer ikke like godt til alt. Punkt 3 og 7 bidrar til de ansattes autonomi og selvstendighet, som i sin tur skaper indre motivasjon og innsatsvilje ut over minstekrav. Punkt 4 gjør at de ansatte oppfatter innsatsen som verdt det i det lange løp, og punkt 5 er en forutsetning for at motivasjon kan omsettes til faktiske prestasjoner. Alle disse forholdene blir tatt opp mer inngående i bokens ulike kapitler. Det som er sikkert, er at arbeidspsykologi virker og har effekt, ikke bare på de ansattes trivsel, men også på regnskapets bunnlinje.

Det er minst tre årsaker til at personalfokusert ledelse i organisasjoner har betydning for virksomhetens lønnsomhet (Pfeffer, 1998): (1) De ansatte arbeider med større innsatsvilje fordi de har mer selvstendighet og kontroll over eget arbeid. (2) De arbeider «smartere» i den grad det investeres i kompetansebygging og fordi den enkelte oppmuntres til å bidra med sin innsikt. (3) Ansatte som samarbeider aktivt, bidrar til lavere administrative felleskostnader og andre kostnader. I tillegg kommer at organisasjoner som benytter denne typen praksis vil ha det lettere med hensyn til å iverksette nye planer, og de vil ha en bedre beredskap for omstilling.

Samtidig ser en av punktene ovenfor at de krever investering i personalet. Høy kompensasjon, opplæring, utvelgelse og trygge ansettelsesforhold krever alle vilje til å bruke penger og andre ressurser på menneskene som arbeider i virksomheten. Derfor blir eierne og ledelsens holdning til de ansatte sentral. For noen er personalet en kostnad på linje med andre utgifter. I en slik sammenheng blir videre ressursbruk et spørsmål om kostnadsbudsjett. For andre er personalet en kilde til inntekter og verdiskaping, noe som setter ressursbruk i et helt annet og mer gunstig lys. Slike virksomheter prøver å ta vare på de ansatte, også når økonomien er svak og aktivitetene få. I stedet for å permittere prøver de å finne andre gjøremål, som videreutdanning og vedlikehold. På denne måten etableres lojalitet og tillit mellom ledelsen og de ansatte, men i tillegg blir arbeidsstyrken mer kompetent og utgjør en strategisk styrke i forhold til konkurrentene. En annen bieffekt er selvsagt at man slipper å miste verdifull arbeidskraft til konkurrenter.

Arbeids- og organisasjonspsykologi virker altså, men sammenhengene er komplekse, og både eiere og beslutningstakere skal kontinuerlig forholde seg til en mengde informasjon om ulike forhold. I tillegg kommer at satsing på menneskelige ressurser ofte krever en viss langsiktighet. Bruken av arbeidspsykologisk kunnskap er derfor betinget av innsikt, tålmodighet og modenhet fra ledelsens side.



Oppsummering

Arbeids- og lederpsykologi er et fag som er utviklet for å forstå mennesker i arbeid. I starten var en mest opptatt av arbeidsinnsats og produktivitet, samt forholdet mellom mennesker og maskinene de benyttet i arbeidet.

Fagfeltet har mange betegnelser, men det er ingen enighet om hvordan disse skal brukes. Det koker stort sett ned til den enkelte forsker eller forfatters preferanser. Det er noen temaer som viser seg å være felles for de fleste som arbeider innenfor dette interesseområdet. Når det gjelder teoretisk grunnlag, benyttes både psykologi, økonomi, jus, sosiologi og sosialantropologi. Temaer omfatter motivasjon, læring, persepsjon, beslutningsatferd, holdninger, gruppeatferd, ledelse og organisering – for å nevne noen. Av praktiske anvendelser er organisasjonsutvikling, lederutvikling, forhandlinger, ergonomi, opplæring og etterutdanning, rekruttering, testing og karriererådgiving noen vanlige aktiviteter.

Arbeid er i seg selv interessant fordi det utgjør en stor del av et menneskes liv. Her bør en merke seg at arbeid er all verdiskapende aktivitet som utføres av nødvendighet. En trenger altså ikke være ansatt i en bedrift for å utføre arbeid. Studenter arbeider med studiene, hjemmeværende arbeider i hjemmet, og mange kunstnere arbeider i egne atelierer. Det har vist seg at mennesker har både positive og negative holdninger til arbeid. Dette har antakeligvis sammenheng med at alt arbeid innebærer plikt og nødvendighet, men også muligheter for å oppleve mestring, glede og samvær med andre.

Det er god økonomi for bedrifter å ta sine ansatte på alvor. Det mest åpenbare er muligheter for kostnadskontroll gjennom faktorer som redusert fravær og økt innsatsvilje. Men ansatte representerer også muligheter for økt verdiskaping gjennom vekst, utvikling og endringsberedskap. Det er hos den enkelte ansatte at ideer oppstår og blir tilbudt, eller ikke, til arbeidsgivers benyttelse. Dette har å gjøre med arbeidsetikk, lojalitet, tilknytning og identifisering, noe arbeidsgiver må gjøre seg fortjent til fra sine ansatte.

